作者:戴復古
標題:賀新郎
內容:百尺連雲起。試登臨、江山人物，一時俱偉。旁挹金陵龍虎勢，京峴諸峰對峙。隱隱接、揚州歌吹。雪浪舞從三峽下，乍逢迎、海若談秋水。形勝地，有如此。使君一世經綸志。把風斤月斧，來此等閒遊戲。見說樓成無多日，大手一何容易。笑天下、紛紛血指。醞釀春風與和氣，舉長江、變作香醪美。人共樂，醉桃李。